CELEX: 32014R0097
Language: lt
Date: 2014-02-03 00:00:00
Title: 2014 m. vasario 3 d. Komisijos reglamentas (ES) Nr. 97/2014, kuriuo iš dalies keičiamas Europos Parlamento ir Tarybos reglamento (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos III priedas

4.2.2014   
            
            
               LT
            
            
               Europos Sąjungos oficialusis leidinys
            
            
               L 33/1
            
         
      KOMISIJOS REGLAMENTAS (ES) Nr. 97/2014
   2014 m. vasario 3 d.
   kuriuo iš dalies keičiamas Europos Parlamento ir Tarybos reglamento (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos III priedas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. sausio 15 d. Europos Parlamento ir Tarybos reglamentą (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos bei panaikinantį Tarybos reglamentą (EEB) Nr. 1576/89 (1), ypač į jo 17 straipsnio 8 dalį,
   kadangi:
   
               (1)
            
            
               pagal Gvatemalos teisę įsteigta Gvatemalos institucija Asociación Nacional de Fabricantes de Alcoholes y Licores pateikė paraišką pavadinimą „Ron de Guatemala“ kaip geografinę nuorodą įregistruoti Reglamento (EB) Nr. 110/2008 III priede pagal to reglamento 17 straipsnio 1 dalyje nustatytą procedūrą. „Ron de Guatemala“ – tradiciškai Gvatemaloje gaminamas romas;
            
         
               (2)
            
            
               pagal Reglamento (EB) Nr. 110/2008 17 straipsnio 6 dalį pagrindinė techninės „Ron de Guatemala“ bylos specifikacija buvo paskelbta Europos Sąjungos oficialiajame leidinyje
                   (2), kad būtų galima teikti prieštaravimus;
            
         
               (3)
            
            
               pagal Reglamento (EB) Nr. 110/2008 17 straipsnio 7 dalį Prancūzija ir keli Prancūzijos romo gamintojai pateikė prieštaravimų dėl pavadinimo „Ron de Guatemala“ kaip geografinės nuorodos įregistravimo, remdamiesi tuo, kad gaminio specifikacija ir romo, kurio techninė byla pateikta, apibrėžtis pagal Gvatemalos teisę neatitinka romo, kuris priskiriamas to reglamento II priedo 1 kategorijai, apibrėžties ir kitų to reglamento reikalavimų, daugiausia susijusių su draudimu gaminant romą naudoti kvapiąsias medžiagas, dažiklius ir saldiklius, taip pat susijusių su žaliavų naudojimo taisyklėmis, pilamo vandens kokybe ir išlaikymo amžiaus nurodymu apibūdinant, pateikiant ir ženklinant gaminį;
            
         
               (4)
            
            
               „Ron de Guatemala“ registracijos paraiškoje pateikiamas išsamus gaminio apibūdinimas, atitinkantis Reglamento (EB) Nr. 110/2008 II priedo 1 kategorijai priskiriamo romo apibrėžtį ir kitus to reglamento reikalavimus. Iš šio apibūdinimo matyti, kad „Ron de Guatemala“ gamybos taisyklės yra griežtesnės už toje šalyje taikomas įprastinio romo gamybos taisykles;
            
         
               (5)
            
            
               pavadinimo „Ron de Guatemala“ kaip geografinės nuorodos registracijos paraiška tenkina Reglamento (EB) Nr. 110/2008 17 straipsnyje nustatytas sąlygas. Komisijos nuomone, remiantis techninės bylos specifikacija, produktas atitinka susijusius Sąjungos teisės reikalavimus.
            
         
               (6)
            
            
               remdamasi tuo, kas išdėstyta pirmiau, Komisija laikosi nuomonės, kad prieštaravimo dėl geografinės nuorodos „Ron de Guatemala“ įregistravimo Reglamento (EB) Nr. 110/2008 III priede pareiškimuose pateikti argumentai dėl minėtame reglamente nustatytų sąlygų nevykdymo yra nepagrįsti;
            
         
               (7)
            
            
               pavadinimas „Ron de Guatemala“ kaip geografinė nuoroda turėtų būti įregistruotas Reglamento (EB) Nr. 110/2008 III priede;
            
         
               (8)
            
            
               todėl Reglamentas (EB) Nr. 110/2008 turėtų būti atitinkamai iš dalies pakeistas;
            
         
               (9)
            
            
               šiame reglamente numatytos priemonės atitinka Spiritinių gėrimų komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 110/2008 III priede, produkto kategorijos skiltyje „1. Romas“ įrašoma:
   
      
                   
               
               
                  „Ron de Guatemala
                  
               
               
                  Gvatemala“
               
            
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2014 m. vasario 3 d.
      
         
            Komisijos vardu
         
         
            Pirmininkas
         
         José Manuel BARROSO
         
      
   
   
      (1)  OL L 39, 2008 2 13, p. 16.
   
      (2)  OL C 168, 2012 6 14, p. 9.